ESIMESE ASTME KOHTU OTSUS (apellatsioonikoda)
5. märts 2008
Kohtuasi T‑414/06 P
Philippe Combescot
versus
Euroopa Ühenduste Komisjon
Apellatsioonkaebus – Avalik teenistus – Ametnikud – Avaliku Teenistuse Kohtule esitatud hagi vastuvõetamatus – Hagi esitamise tähtaeg
Ese:      Apellatsioonkaebus Euroopa Liidu Avaliku Teenistuse Kohtu (teine koda) 19. oktoobri 2006. aasta otsuse peale kohtuasjas F‑114/05:
Combescot vs. komisjon (kohtulahendite kogumikus veel avaldamata) nimetatud kohtuotsuse tühistamiseks.
Otsus: Jätta apellatsioonkaebus rahuldamata. Mõista komisjoni kohtukulud välja Philippe Combescot’lt, kes ühtlasi kannab ise oma
kohtukulud.
Kokkuvõte
Ametnikud – Hagi – Tähtaeg – Sõnaselge otsus kaebuse tagasilükkamise kohta, mis on tehtud vastamiseks ettenähtud tähtaja jooksul,
kuid mis ei ole teatavaks tehtud
(Personalieeskirjad, artikli 90 lõige 2 ja artikli 91 lõige 3)
Personalieeskirjade artiklites 90 ja 91 ette nähtud õiguskaitsevahendite korra kohaselt, kui artikli 90 lõikes 2 vastamiseks
ettenähtud nelja kuu pikkune tähtaeg on möödunud, kujutab see, et selle tähtaja jooksul tehtud sõnaselget otsust kaebuse tagasilükkamise
kohta ei ole teatavaks tehtud, endast kaudset tagasilükkamise otsust, mille peale saab kolme kuu jooksul hagi esitada.
Selline tõlgendus on täielikult kooskõlas kaebuse ja hagi esitamise tähtaegade eesmärgiga, millega püütakse ühenduse institutsioonides
tagada nende toimimiseks hädavajalik õiguskindlus, vältides õiguslike tagajärgedega ühenduse aktide lõputut vaidlustamist.
Need tähtajad põhinevad avalikul korral ning pooled ja kohus ei saa neid mõjutada.
Selline järeldus ei sea mingil määral kahtluse alla ametniku õigust kohtulikule kaitsele ega viimase kaitseõigusi, mis on
piisavalt tagatud ja sobival määral kaitstud tänu ametniku võimalusele esitada hagi teda kahjustava meetme peale kolme kuu
jooksul alates kaebuse kaudse tagasilükkamise otsuse vastuvõtmisest.
(vt punktid 39, 43 ja 44)
Viited: Euroopa Kohus: 7. juuli 1971, kohtuasi 79/70: Müllers vs. CES (EKL 1971, lk 689, punkt 18); 17. veebruar 1972, kohtuasi 40/71: Richez-Parise vs. komisjon (EKL 1972, lk 73, punkt 6); 12. juuli 1984, kohtuasi 227/83: Moussis vs. komisjon (EKL 1984, lk 3133, punkt 12).